section_heading: Sažetak sezone
paragraph_text: Ferrari je u Španjolskoj donio svoju prvu ovosezonsku nadogradnju pogonske jedinice, mjesec dana ranije nego što je planirano, a u subotu na kvalifikacijama Valtteri Bottas je osvojio treći uzastopni pole position ove sezone ispred svog momčadskog kolege Lewisa Hamiltona. Treći je bio Sebastian Vettel u Ferrariju, dok je njegov momčadski kolega Charles Leclerc bio peti, iza Maxa Verstappena u Red Bullu.<ref> Bottasu treći uzastopni pole position sezone u Barceloni! F1puls Objavljeno 11. svibnja 2019. Pristupljeno 1. prosinca 2019. Hamilton je dobro startao i bio paralelno s Bottasom s unutarnje strane uoči prvoga zavoja gdje je zadržao vodstvo dok je Vettel profitirao od Bottasove zavjetrine i pokušao ga napasti s vanjske strane, no blokirao prednji desni kotač na kočenju za prvi zavoj i pobrusio svoje soft gume što ga je stajalo brzine u prvoj dionici utrke. Verstappen je uspio prestići oba Ferrarija. Vettel zbog oštećenja gume nije mogao držati korak te ga je nekoliko krugova pritiskao momčadski kolega Leclerc dok Ferrari nije naredio Vettelu da ga pusti i krene u potjeru za Verstappenom. Red Bull je Verstappenu na prvom zaustavljanju stavio soft gume, na kojima je i startao utrku, i time ga prisilio da ide na dvije promjene guma, a ista je sudbina očekivala i Vettela koji je zbog oštećene gume ušao rano u boks. Vettel je dobio novi set medium guma, nakon čega je sustigao Leclerca kojega je Ferrari na stazu vratio na hard gumama kako bi išao na samo jednu promjenu guma. I ovoga puta Ferrari je utjecao na poredak svojih vozača i naredio Leclercu da pusti bržega Vettela koji je još jednom morao u boks što je i učinio u 41. krugu i vratio se na šesto mjesto iza Pierrea Gaslyja. Vettel je Gaslyja prestigao u izlaznom krugu, kasnim kočenjem za 10. zavoj, a Verstappen se nakon svoje druge promjene guma vratio iza Leclerca prije nego što je u 46. krugu na stazu izašao sigurnosni automobil. Naime, Lando Norris je pokušao prestići Lancea Strolla s vanjske strane prvoga zavoja, ali je došlo do kontakta s unutarnje strane drugoga zavoja i McLarenov vozač nije mogao nastaviti utrku. Utrka je nastavljena tek u 54. krugu, 12 krugova prije kraja, a Hamilton je zadržao Bottasa nakon što su u međuvremenu i Mercedesovi vozači obavili drugu promjenu guma zbog velike prednosti koju su imali. Hamilton je slavio s četiri sekunde prednosti ispred Bottasa koji je upotpunio petu Mercedesovu dvostruku pobjedu zaredom na početku sezone što nije uspjelo nijednoj momčadi u F1 povijesti. Verstappen je završio treći što mu je drugo postolje ove sezone i 24. u karijeri. Vettel je završio četvrti, a Leclerc peti nakon što je uspio zadržati Gaslyja u drugom Red Bullu koji je skoro izgubio poziciju od Kevina Magnussena koji je uspio prestići Romaina Grosjeana uz manji kontakt između Haasovih vozača. Magnussen je završio sedmi iako je prije sigurnosnoga automobila bio daleko od momčadskoga kolege, ali su mu okolnosti omogućile kasni napad i osvajanje sedmoga mjesta. Carlos Sainz je završio osmi za McLaren i time pomogao momčadi da učvrsti svoje četvrto mjesto u poretku konstruktora ispred Daniila Kvjata u Toro Rossu nakon lošeg dvostrukog zaustavljanja za njega i Alexa Albona pod sigurnosnim automobilom. Toro Rosso nije imao spremne gume za Kvjata pa je Albon morao dugo čekati prije nego što se obavi njegova promjena guma zbog čega je izgubio priliku da osvoji bodove. Grosjean je na kraju uspio osvojiti jedan bod iako je veći dio utrke bio sedmi, a Albon je završio 11. izvan kruga osvajača bodova nakon neuspješnih napada na Grosjeana u posljednjim krugovima.<ref>Hamilton pobijedio Bottasa za 1-2 Mercedesa na VN Španjolske MAXF1 Objavljeno 12. svibnja 2019. Pristupljeno 4. prosinca 2019.